text: Dient sa gent : "Sire, sachiez,
   Et trestout asseür soiez,
   Que cil qui ore à vous parla,
   PageV01P164
   C'est cil qui l'autrier eschapa,
   Que avoec vo fille trouvastes,
   Dont à destruire le jujastes.
   Bien reconnoistre le puet on
   Au cheval et à la raison.
   Moult durement nous desconforte
   Ce qu'il nous dist que il enporte
   Nostre damoisele avoec lui.
   De ce avons si grant anui
   Au cuer, et si très grant contraire,
   Que ne savons que puissons faire.
   Cléomadès dist qu'il a non ;
   Ne savons s'il dist voir ou non.
   Moult desirommes à savoir
   Se il ment, ou s'il nous dist voir.
   Car, se Cléomadès estoit,
   La besoigne miex en vaurroit.
   S'ainsi estoit que ce fust il,
   Mains en douteriens le peril ;
   Car ains par lui ne vint nul jour
   Fors que tout bien et toute honnour."
  